C 15/88
DA
Den Europæiske Unions Tidende
12.1.2022
Onsdag den 19. maj 2021
25. understreger på ny vigtigheden af mediefrihed og -uafhængighed som en af EU's kerneværdier og en hjørnesten i ethvert demokrati; udtrykker alvorlig bekymring over de uforholdsmæssige og vilkårlige foranstaltninger til begrænsning af ytringsfriheden, mediefriheden og adgangen til information i Tyrkiet, hvor antiterrorlovgivningen ofte misbruges til at lukke munden på kritikere, samtidig med at der er en kvælende mangel på pluralisme i medierne; opfordrer indtrængende Tyrkiet til hurtigst muligt at garantere for medie- og ytringsfriheden på sociale medieplatforme, herunder ved at reformere artikel 299 i landets straffelov (om fornærmelse af præsidenten), som konsekvent misbruges til at forfølge forfattere, journalister, skribenter og redaktører, og til omgående at løslade og frikende alle ulovligt frihedsberøvede journalister, forfattere, mediemedarbejdere og brugere af sociale medier for at udøve deres erhverv og borgerlige rettigheder; påpeger, at selv om antallet af fængslede journalister i det seneste år er faldet fra 160 til over 70, er der fortsat tale om et meget højt tal, som fortsat giver anledning til alvorlig bekymring, og at folk alt for ofte fængsles på et udokumenteret grundlag; opfordrer de tyrkiske myndigheder til at udvise nultolerance over for alle tilfælde af fysiske og verbale overgreb eller trusler mod journalister samt give medieforetagender, der er blevet arbitrært lukket, lov til at genåbne; er dybt bekymret over, at provinsdomstolen i Istanbul den 20. oktober 2020 besluttede at omstøde de tidligere frifindelser af Erol Önderoğlu, repræsentant for Reporters Without Borders Turkey, Şebnem Korur Fincancı, menneskerettighedsaktivist, og Ahmet Nesin, forfatter og journalist, og genoptage deres sager, hvor de er anklaget for en række forbrydelser, herunder spredning af terrorpropaganda, på grund af deres deltagelse i en kampagne for solidaritet med en avis, og risikerer op til 14,5 års fængsel;
26. er alvorligt bekymret over den negative indvirkning, som loven om ordningen for internetpublikationer og bekæmpelse af forbrydelser begået gennem disse publikationer fra juli 2020 vil få på ytringsfriheden, da den pålægger udbydere af sociale medietjenester nye drakoniske forpligtelser, giver regeringen vidtrækkende beføjelser til at censurere onlineindhold og giver yderligere grunde til retsforfølgelse af brugere af sociale medier; noterer sig ophævelsen af forbuddet mod Wikipedia, men understreger, at mere end 400 000 websteder fortsat er spærret, og at flere begrænsninger på anvendelsen af sociale medier stadig er i kraft;
27. er dybt bekymret over offentlige institutioners manglende uafhængighed og upartiskhed, f.eks. radio- og tv-rådet RTÜK og mediereklamebureauet BİK, der bruges som redskab til vilkårligt at suspendere, forbyde, idømme bøder eller økonomisk kvæle medieforetagender, som anses for at være regeringskritiske, hvilket giver mulighed for en næsten total kontrol med massemedierne; konstaterer med beklagelse, at præsidentens kommunikationsdirektorat i 2019 inddrog mere end 700 pressekort, og beklager endvidere de hindringer, som lokale og internationale journalister støder på i deres job;
28. konstaterer med tilfredshed, at der på trods af den massive politiske undertrykkelse findes et dynamisk, pluralistisk, engageret og heterogent civilsamfund i Tyrkiet, som repræsenterer en af de få tilbageværende aktører, der kan føre kontrol med den tyrkiske regering, og har potentiale til at hjælpe landet med at konfrontere sine store politiske og sociale udfordringer; er dybt bekymret over de yderligere tilbageskridt, der påvirker forsamlings- og foreningsfriheden, og fordømmer den arbitrære lukning af civilsamfundsorganisationer, herunder fremtrædende ikkestatslige menneskerettig­ hedsorganisationer og medier; fordømmer i denne forbindelse den nye lov om forebyggelse af finansiering af spredning af masseødelæggelsesvåben fra december 2020, som giver det tyrkiske indenrigsministerium og præsidenten vide beføjelser til at begrænse ikkestatslige organisationers, erhvervspartnerskabers, uafhængige gruppers og sammenslutningers aktiviteter og synes at have til formål yderligere at begrænse, hæmme og kontrollere civilsamfundet; støtter kraftigt opfordringen fra flere af FN's særlige repræsentanter til Tyrkiets regering om at revidere denne lovgivning for at sikre landets overholdelse af sine internationale menneskerettighedsforpligtelser; opfordrer Tyrkiet til at betragte kritiske eller afvigende røster, herunder fra menneskerettighedsforkæmpere, akademikere og journalister, som værdifulde bidrag til samfundsdialogen snarere end som destabiliserende kræfter;
29. beklager den massive forringelse af den akademiske frihed i Tyrkiet, især de konstante krænkelser af rettighederne for foreningen Akademikere for Fred (BAK) på trods af forfatningsdomstolens afgørelse fra juli 2019, og ændringerne af loven om Det Tyrkiske Råd for Højere Uddannelse, der føjer yderligere restriktioner til dem, der allerede fandtes;
30. fordømmer de tyrkiske myndigheders voldelige undertrykkelse af demonstrationerne i anledning af regeringens udnævnelse af rektoren for Boğaziçi-universitetet; er forfærdet over massetilbageholdelsen af studerende, politiets overdrevne magtanvendelse ved fredelige demonstrationer, Istanbulguvernørens beslutning om selektivt at forbyde alle former for møder og demonstrationer i området omkring universitetet, fremstillingen af demonstranter — navnlig studerende, alumni og akademikere — som terrorister og de målrettede angreb på LGBTI-grupper; opfordrer Tyrkiet til at frafalde anklagerne og løslade alle, der vilkårligt er frihedsberøvet for at udøve deres ret til at deltage i fredelige forsamlinger;